open-index/open-wikipedia-markdown huggingface dataset:
Guro Bergsvand

**Guro Bergsvand** (s. 3. maaliskuuta 1994) on norjalainen jalkapalloilija. Hän on pelipaikaltaan puolustaja. Hän on pelannut Norjan nuorisomaajoukkueissa. Hän pelasi Norjan naisten maajoukkueessa ensimmäisen ottelunsa syyskuussa 2021 Armeniaa vastaan. Hän on pelannut 7. kesäkuuta 2025 mennessä 41 naisten maaottelua ja tehnyt niissä seitsemän maalia: ensimmäisessä maaottelussaan Armeniaa vastaan sekä lokakuussa 2021 Belgiaa, marraskuussa 2021 Armeniaa, kesäkuussa 2022 Uutta-Seelantia, lokakuussa 2024 kaksi maalia Albaniaa ja marraskuussa 2024 Pohjois-Irlantia vastaan. EM-kilpailuissa 2022 hän tuli vaihdosta kentälle Norjan kahdessa ensimmäisessä ottelussa ja pelasi avauskokoonpanossa kolmannen ottelun. MM-kilpailuissa 2023 hän pelasi kymmenisen minuuttia alkulohko-ottelussa Filippiinejä vastaan.

Bergsvand on edustanut kotimaansa pääsarjassa Lyniä, Stabækiä ja kaudesta 2020 alkaen Sandvikenia, joka kaudeksi 2022 muutti nimekseen Brann. Hän voitti Norjan-mestaruuden vuosina 2021 ja 2022. Vuosina 2014–2017 hän pelasi Yhdysvaltain yliopistosarjoissa Kalifornian yliopiston California Golden Bears -joukkueessa. Bergsvand siirtyi tammikuussa 2023 englantilaisseura Brighton & Hove Albioniin. Hän pelasi 2,5 kauden aikana 54 Englannin Superliigan ottelua ja teki niissä yhden maalin, marraskuussa 2023 Manchester Unitedia vastaan. Bergsvand solmi kesäkuussa 2025 kahden kauden mittaisen sopimuksen saksalaisseura VfL Wolfsburgin kanssa.

## Lähteet
Francisca Nazareth

**Francisca Ramos Ribeiro Nazareth Sousa** eli **Kika Nazareth** (s. 17. marraskuuta 2002) on portugalilainen jalkapalloilija. Hän on pelipaikaltaan hyökkääjä. Hän on pelannut Portugalin naisten maajoukkueessa 11. heinäkuuta 2022 mennessä 15 maaottelua ja tehnyt niissä kaksi maalia, jotka molemmat kesäkuussa 2022 Kreikkaa vastaan. Hän pelasi ensimmäisen naisten maaottelunsa maaliskuussa 2020.

Nazareth edustaa kotimaassaan Benficaa.

## Lähteet
R’Kiz

**R’Kiz** (myös *Rkiz*, ) on kaupunkikunta ja samannimisen departementin eli moughataan hallinnollinen keskus Trarzan alueella Mauritaniassa. Se sijaitsee samannimisen järven pohjoispuolella 90 kilometriä alueen pääkaupungista Rossosta koilliseen. Kunnassa on 11&nbsp;600 ja sen keskustaajamassa 5&nbsp;800 asukasta (vuonna 2013, väestönlaskenta).

R’Kizin moughataan pinta-ala on 5&nbsp;140 neliökilometriä. Siihen kuuluu viisi kuntaa: Bareina, Boutalhaya, Lexeiba, Rkiz ja Tekane. Vuonna 2013 moughataassa oli 71&nbsp;000 asukasta.

## Lähteet
M’Bout

**M’Bout** (myös *Mbout*, ) on kaupunkikunta ja samannimisen departementin eli moughataan hallinnollinen keskus Gorgolin alueella Mauritaniassa. Se sijaitsee 115 kilometriä alueen pääkaupungista Kaédista itään. Kunnassa on 11&nbsp;400 ja sen keskustaajamassa 5&nbsp;400 asukasta (vuonna 2013, väestönlaskenta).

M’Boutin moughataan pinta-ala on 5&nbsp;400 neliökilometriä. Siihen kuuluu yhdeksän kuntaa: Chelkhet Tiyab, Djadjbeni Gandega, Edebay Ehel Guelay, Lahrach, Mbout, Soufa, Tarenguent Ehel Moulay Ely, Tikobra ja Voum Legleita. Vuonna 2013 moughataassa oli 102&nbsp;500 asukasta.

## Lähteet
Telma Encarnação

**Telma Raquel Velosa Encarnação** (s. 11. lokakuuta 2001) on portugalilainen jalkapalloilija. Hän on pelipaikaltaan hyökkääjä. Hän on pelannut Portugalin naisten maajoukkueessa 11. heinäkuuta 2022 mennessä 14 maaottelua ja tehnyt niissä kolme maalia: kesäkuussa 2021 Nigeriaa, syyskuussa 2021 Israelia ja kesäkuussa 2022 Australiaa vastaan. Hän pelasi ensimmäisen naisten maaottelunsa marraskuussa 2018.

Encarnação edustaa kotimaassaan Marítimoa.

## Lähteet
Charles Fabry

**Charles Fabry** (11. kesäkuuta 1867 Marseille, Ranska – 11. joulukuuta 1945 Pariisi) oli ranskalainen fyysikko, joka yhdessä Henri Buissonin kanssa löysi maapallon ilmakehän otsonikerroksen.

## Elämä ja ura
Fabry valmistui Pariisin yliopistosta vuonna 1892 ja liittyi Marseillen yliopiston henkilökuntaan vuonna 1894. Hänen varhaiset tutkimuksensa keskittyivät valon interferenssi-ilmiöihin. Hän mullisti nopeasti optiikan ja spektroskopian alat kehittämällä Fabry-Pérot-interferometrin yhdessä Alfred Pérot'n kanssa vuonna 1896. Tätä laitetta käytettiin laajalti valon aallonpituuksien mittaamiseen ja siihen liittyviin tutkimuksiin. Soveltaessaan sitä Auringon ja tähtien spektrien tutkimiseen Fabry osoitti, että auringon ultraviolettisäteilyä suodattaa yläilmakehän otsonikerros. Vuonna 1914 Fabry ja Buisson pystyivät kokeellisesti vahvistamaan valon Doppler-ilmiön laboratoriossa.  

Vuonna 1921 Fabrysta tuli Sorbonnen fysiikan professori ja myöhemmin Pariisin Institut d'Optique -instituutin ensimmäinen johtaja. Fabry sai muun muassa Lontoon Royal Societyn Rumford-mitalin vuonna 1918 ja Benjamin Franklin -mitalin Yhdysvalloissa vuonna 1921. Hän oli tuottelias kirjoittaja, joka kirjoitti tieteellisten artikkeleiden lisäksi myös populaariartikkeleita.  
 
## Lähteet

## Aiheesta muualla
Neidonkeidas

**Neidonkeidas** on virkistysuimala Lohjalla Uudellamaalla. Uimalan alkuperäinen rakennus vihkittiin käyttöön 18. syyskuuta 1970, ja sen suunnitteli arkkitehti Ossi Rajala. Rakennusta saneerattiin ja laajennettiin vuonna 1998. Uimalasta löytyy kuntoallas, terapia-allas, poreallas, lastenallas, kahluuallas, sekä syväallas. Syväaltaaseen pääsee hyppäämään hyppytornista. Lisäksi Neidonkeitaassa on vesiliukumäki ja kuntosali.

Lohjan kaupunki järjesti virkistysuimalan nimestä kilpailun ja voittajaksi valittiin Ulla Savolaisen ja Terttu Ståhlbergin ehdottama nimi Neidonkeidas.

## Lähteet
R’Kiz (järvi)

**R’Kiz** (myös *Rkiz*) on Senegaljoen tulvajärvi Trarzan alueella Mauritaniassa.

Järvi sijaitsee Sahelin ja Saharan siirtymävyöhykkeellä noin 30 kilometriä Senegaljoesta pohjoiseen. Sen pituus on 35 ja leveys 5 kilometriä. Järvi saa vetensä Senegaljoen tulviessa Laouvaja ja Sokam -nimisiä kanavia pitkin. Tulva alkaa heinäkuussa jatkuu marraskuuhun saakka. Vesi on alimmillaan maalis-kesäkuussa. Senegaljoen säännöstelyn ja kanavien umpeenkasvun takia tulva-alue on nykyään vain 10–20 prosenttia entisestä. Kosteikon kokonaispinta-alaksi on mainittu 129,7 neliökilometriä.

Järvellä ja sen ympäristössä harjoitetaan kalastusta, viljellään vihanneksia ja riisiä, laidunnetaan karjaa sekä korjataan puutavaraa ja tuotetaan puuhiiltä. Se on myös tärkeä muuttolintujen talvehtimispaikka. Järven ja sen kanavien rannalla on useita kyliä. Sen pohjoispuolella sijaitsee R’Kizin kuntakeskus.

## Lähteet
Kolvakuoriaiset

**Kolvakuoriaiset** (Pythidae) on pimikkökuoriaismaisten yläheimoon kuuluva kovakuoriaisheimo. Heimon suvuista Suomessa on tavattu vain *[[Pytho]]*-suvun lajeja. Maailmanlaajuisesti heimoa edustavia sukuja esiintyy yli kymmenen laajasti eri mantereilla. Suvun lajimäärä vaihtelee eri lähteissä.

## Sukuja
* *[[Priognathus]]*
* *[[Pytho]]*
* *[[Sphalma]]*
* *[[Trimitomerus]]*

## Lähteet

## Aiheesta muualla
* iNaturalist: Kolvakuoriaiset Heimo Pythidae
* UniProt: Taxonomy - Pythidae 
* University of Michigan, Animal Diversity Web (ADW): Pythidae 
* Ukrainian Biodiversity Information Network: Family: Pythidae
Viktor Salovaara

**Johannes Wiktor (Vihtori) Salovaara** (aikaisemmin **Sundqvist**; 24. syyskuuta 1886 Keuruu – 15. syyskuuta 1966 Kokkola) oli suomalainen painija.

Salovaara oli voimakas ja kookas (182 cm) raskaan sarjan painija. Kilpailemisen hän aloitti vuonna 1906, mutta vasta vuosina 1908–1909 hänen kuntonsa alkoi nousta ja hän edusti silloin Vaasan Kiistoa, jossa sai ensimmäisen palkintonsa. Hän asui Oulussa myöhemmän painijauransa aikana edustaen Oulun heittoa ja harjoitteli tällöin paljon Yrjö Saarelan kanssa. Hän paini yli 80 ottelussa ja voitti useita piirimestaruuksia. Vuonna 1912 Salovaara oli Emil Väreen ja Aleksanteri Toivolan kanssa Euroopan mestaruuskilpailuissa Budapestissa painimassa raskaassa sarjassa, mutta Salovaaran mukaan mestaruuden sai puolueellisen tuomion vuoksi unkarilainen painija, jonka Salovaara oli voittanut viimeisessä ottelussa. Salovaara voitti vielä seuraavana päivänä käydyn uusintaottelun ja sai lohdutuspalkinnoksi kultakellon. 

Vuonna 1912 Salovaara olisi tullut Vaasassa pidetyissä mestaruuskilpailuissa Suomen mestariksi, mutta hän ei ottanut mestaruutta vastaan koska kaikki painit olivat jääneet ratkaisemattomiksi ja mestaruus annettiin sarjan kevyimmälle painijalle, joka oli Salovaara. Hänet valittiin samana vuonna edustamaan Suomea Tukholman olympialaisissa mutta hän sai viikkoa ennen kisoja revähtymän eikä voinut matkustaa. 

Vuonna 1913 Salovaara oli eräiden muiden suomalaispainijoiden kanssa Pietarissa pidetyissä Venäjän mestaruuskilpailuissa. Ottelut oli suljettu yleisöltä ja katsojina oli vain upseereita ja sanomalehtien edustajia. Salovaara voitti kaikki vastustajansa ja viimeisessä ottelussa hänellä oli vastassaan Venäjän parhaana painijana tunnettu mies. Salovaara sai miehen hartiat jo mattoon, mutta tuomarit eivät ottaneet tätä huomioon. Koska vastustaja oli ottelun aikana potkaisut ja lyönyt kyynärpäällään Salovaaraa sekä ennen ottelua kerskunut vääntävänsä tältä niskat nurin, Salovaara väänsi oman kertomansa mukaan tätä liian lujaa, jolloin vastustajan niska ei kestänyt ja hän kuoli kolmen päivän kuluttua ottelusta. Kilpailujen sihteeri oli hänen puolellaan ja katsoi että paini oli ollut laillinen eikä Salovaaraa voitu syyttää tapaturmasta. Salovaaralle myönnettiin Venäjän mestaruus, mutta hän katsoi kuitenkin parhaaksi palata Suomeen jo seuraavana aamuna. Tapaus vaikutti häneen niin että hän piti taukoa painimisessa eikä myöhemmin enää paininut suurissa kilpailuissa. Salovaara otteli vielä pienemmissä kilpailuissa vuoteen 1918 saakka.

Viktor Salovaara asui sittemmin Kokkolassa, oli ylijunailijana ja hoiti Kokkolan rautatieasemalla rautatiekirjakaupan myymälää. 

## Lähteet
Dombasle-sur-Meurthe

**Dombasle-sur-Meurthe** on kunta Koillis-Ranskassa Meurthe-et-Mosellen departementissa Grand Estin alueella. Se sijaitsee Meurthejoen varrella, noin 16 kilometriä Nancyn kaupungista kaakkoon.

Kaupungin teollistuminen alkoi 1800-luvun puolivälissä, jolloin valmistuvat kunnan kautta kulkevat Reinin–Marnen kanava sekä Pariisi-Strasbourg -rautatie. Ensimmäinen suolatehdas perustettiin vuonna 1865. Tekstiiliteollisuuden huippu koettiin vuonna 1950, jolloin se työllisti yli 1500 kaupunkilaista. Kaupungissa oli myös linna Château de Dombasle, jonka sisäänkäynnin viereen oli rakennettu kaksi puolustustornia. Linnan historia ulottuu 1300-luvulle saakka. Se kuitenkin raunioitui 1900-luvulla, ja lopulta se purettiin vuonna 1963.  

## Tunnettuja kuntalaisia
*Philippe Claudel (s. 1962), kirjailija


Tiedosto:Guide pittoresque 061 Dombasle-sur-Meurthe cropped.jpg|Château de Dombasle vuonna 1838
Tiedosto:Production site for sodium carbonate near Dombasle-sur-Meurthe France (19630816513).jpg|Kalsiumkarbonaatin tuotantolaitos
Tiedosto:Dombasle ancienne eglise.JPG|Entisen goottilaisen kirkon portaali


## Lähteet

## Aiheesta muualla
Thorkild Simonsen

**Thorkild Simonsen** (7. heinäkuuta 1926 Hjørring – 4. syyskuuta 2022) oli tanskalainen sosiaalidemokraattinen poliitikko. Hän toimi Tanskan sisäministerinä vuosina 1997–2000. Tätä ennen hän oli Aarhusin pormestari vuosina 1982–1997.

Simonsenilla oli maalarin ja opettajan koulutus.
## Lähteet

## Aiheesta muualla
* ''Thorkild Simonsen'' Tanskan kansankäräjien verkkosivuilla
Vitrimont

**Vitrimont** on kunta Koillis-Ranskassa Meurthe-et-Mosellen departementissa Grand Estin alueella. Se sijaitsee noin kuusi kilometriä Lunévillen kaupungista länteen.

Vitrimontissa sijaitsevalla 377 metriä korkealla Léomontin kukkulalla käytiin ensimmäisen maailmansodan alussa rajuja taisteluja. Taisteluissa yksistään yhtenä yönä 25.–26. elokuuta 1914 kukkula vaihtoi omistajaa kahdeksan kertaa. Tappiot olivat huomattavia, mutta saksalaisjoukot eivät päässeet läpi Nancyyn tässä taistelussa, eikä myöhemminkään koko sodan aikana. Léomontin taistelu on Ranskan ensimmäinen voitto vuosina 1914–1918. Vuonna 1922 taistelulle pystytettiin muistomerkki, jonka veisti kuvanveistäjä Gaston Broquet. Saksalaiset tuhosivat sen vuonna 1940, ja se veistettiin uudelleen vuonna 1950.

## Lähteet

## Aiheesta muualla
Louise McDaniel

**Louise McDaniel** (s. 24. toukokuuta 2000) on pohjoisirlantilainen jalkapalloilija. Hän on pelipaikaltaan keskikenttäpelaaja. Hän on pelannut Pohjois-Irlannin naisten maajoukkueessa kahdeksan maaottelua ja tehnyt niissä yhden maalin. Hän pelasi ensimmäisen maaottelunsa helmikuussa 2018.

McDaniel edustaa Pohjois-Irlannissa Cliftonvillea.

## Lähteet
Joely Andrews

**Joely Andrews** (s. 2002) on pohjoisirlantilainen jalkapalloilija. Hän on pelipaikaltaan keskikenttäpelaaja. Hän on pelannut Pohjois-Irlannin naisten maajoukkueessa seitsemän maaottelua ja tehnyt niissä yhden maalin. Hän pelasi ensimmäisen maaottelunsa syyskuussa 2020.

Andrews edustaa Pohjois-Irlannissa Glentorania.

## Lähteet
Rambervillers

**Rambervillers** on kunta Koillis-Ranskassa Vosgesin departementissa Grand Estin alueella. Se sijaitsee Mortagnejoen varrella, noin 27 kilometriä Épinalin kaupungista koilliseen.

## Historia
1200-luvulla Rambervillers oli Metzin piispoista riippuvainen kaupunki. Metzin piispa Jacques de Lorraine pystytti 1200-luvulla kaupungin ympärille muurin, jossa oli 24 puolustustornia. Torneista on yhä osa jäljellä. Vuonna 1552 Henrik II:n valtakaudella kaupunki tuli ranskalaisten hallintaan, palasi saksalaisen keisarikunnan hallintaan Ranskan uskonsodissa, ja lopulta vuonna 1766 siitä tuli osa Ranskaa.

## Nähtävyyksiä
Rambervillersin renessanssityylinen kaupungintalo on valmistunut vuonna 1581. Sainte-Libairen kirkko on rakennettu 1400-luvulla. Se on omistettu Lorrainen ensimmäiselle marttyyrille Pyhän Libairelle. Kirkon urut ovat vuodelta 1850, ja ne on luokiteltu historialliseksi monumentiksi. Kaupungissa toimii yhä vuonna 1750 perustettu urkutehdas.


Tiedosto:Rambervillers-Hôtel de Ville (1).jpg|Kaupungintalo
Tiedosto:Rambervillers-Tour d'Anglemein.jpg|Tour d'Anglemein
Tiedosto:Rambervillers-Tour de l'ancienne porterie du château (2).jpg|Entisen piispanlinnan portin torni


## Lähteet

## Aiheesta muualla
Paul Wahl (1830–1875)

**August Paul Wahl** (1. lokakuuta 1830 Viipuri – 27. helmikuuta 1875 Varkaus) oli suomalainen yrittäjä ja yritysjohtaja, joka sai kauppaneuvoksen arvonimen.

Wahlin vanhemmat olivat samanniminen isä, kauppaneuvos Paul Wahl, ja Amalia Frankenhaeuser ja puoliso vuodesta 1858 Charlotte Louise Sesemann. Kauppaneuvos Fredrik Wahl oli hänen veljensä. Wahl oli Paul Wahl & Co -yhtiön osakas vuodesta  1850 ja yhtiön palveluksessa johtaja vuodesta 1872. Hän oli myös isänsä hankkiman Varkauden ruukin isännöitsijä. Wahl oli kollegiregistraattori 1860-luvun vaihteessa, kauppaneuvoksen arvonimi hänelle myönnettiin 1874. Wahl tunnettiin patruunana, joka huolehti ruukkiyhdyskunnastaan. Yhtiö perusti ruukin alueelle tehtaankoulun, harjoitti köyhäinhoitoa ja tuki 1865 perustetun ruukkiseurakunnan toimintaa. Wahlin kansansivistys- ja hyväntekeväisyystoimiin kuuivat myös ruukille perustetut kirjasto ja lukusali.

## Lähteet
Fredrik Wahl

**Friedrich (Fredrik) August Wahl** (30. lokakuuta 1825 Viipuri – 9. kesäkuuta 1883 Viipuri) oli suomalainen kauppias, laivanvarustaja, yrittäjä ja yritysjohtaja, joka sai kauppaneuvoksen arvonimen.

Wahlin vanhemmat olivat kauppaneuvos Paul Wahl ja Amalia Frankenhaeuser ja puolisot vuodesta 1849 Anna Elisabeth Sesemann, vuodesta 1853 Olga Henriette Sesemann ja vuodesta 1880 Sophie Henriette Schönjaun. Isänsä kaima, kauppaneuvos Paul Wahl oli hänen veljensä. Fredrik Wahl oli isänsä liikkeen palveluksessa Viipurissa, vuodesta 1850 Paul Wahl & Co -yhtiön osakas ja yhtiön palveluksessa, toimien yhtiössä johtajana vuodesta 1872. Hän oli myös Viipurin kaupunginvanhin 1872–1875 ja Viipurin kaupunginvaltuuston jäsen vuodesta  1875, samoin kuin Viipurin kaasulaitoksen ja Viipurin merikoulun hallituksen jäsen ja Viipurin merimieshuoneen johtaja, minkä lisäksi hänellä oli muitakin luottamustoimia. Wahl toimi myös Viipurin saksalaisen seurakunnan kirkonisäntänä ja oli Bremenin konsuli Viipurissa 1856–1868 sekä Alankomaiden varakonsuli vuodesta 1858 ja Ruotsin ja Norjan varakonsuli vuodesta 1867. Kauppaneuvoksen arvonimen Wahl sai 1877. Liiketoiminnan ongelmat saivat Wahlin tekemään itsemurhan kesällä 1883.

## Lähteet
Frans Victor Martinson

**Frans Victor Martinson** (5. lokakuuta 1832 Kustavi – 7. helmikuuta 1909 Pietari) oli suomalainen kauppias ja liike- ja asiamies, joka sai kauppaneuvoksen arvonimen.

Martinsonin vanhemmat olivat rusthollari Michael Martinsson ja Eva Andersintytär ja puoliso vuodesta 1866 Maria Matilda Emilia Baarman. Martinson oli harjoittelija Elias Arndt Jammermanin höyrylaivakonttorissa Turussa ja sitten Suomen höyrylaivakonttorin esimies eli useiden eri höyrylaivayhtiöiden asiamies Pietarissa 1860–1890. Hän oli myös kauppias ja Åbo Skeppswarf -yhtiön ja Wm Crichton & Co -yhtiön edustaja Pietarissa sekä ensin mainitun yhtiön osakas. Kauppaneuvoksen arvonimen Martinson sai 1880 ja oli vuodesta 1882 Ruotsi-Norjan kuninkaan nimittämänä Vasa-ritarikunnan ritari.

## Lähteet
Vpered

**Vpered** () oli Münchenissä kerran kuussa ilmestynyt aikakauslehti, joka oli suunnattu ukrainalaisille työläisille. Lehteä julkaisi Ukrainan demokraattisen vallankumouspuolueen vasemmistosiipi huhtikuusta 1949 joulukuuhun 1959. Lehti käsitteli Neuvosto-Ukrainan kehitystä, kansainvälistä politiikkaa ja Ukrainasta ulkomaille muuttaneiden elämää näkökulmana demokraattinen sosialismi. Lehden päätoimittajia olivat Ivan Maistrenko, Vsevolod Holubnytšyi, Borys Levytskyi, E. Bobykevytš ja V. Ryvak. Lehden vakituisia avustajia olivat Hryhory Kostjuk ja Viktor Sabal (salanimenä V. Tšorny).

## Lähteet
Clube da Esquina

**Clube Da Esquina** on brasilialaisten popmuusikoiden Milton Nascimenton ja Lô Borgesin tupla-albumi vuodelta 1972. He toimivat albumin laulusolisteina, ja albumi on kreditoitu heidän nimiinsä huolimatta sen kollektiivisesta syntyprosessista isomman muusikkoryhmän yhteistyönä. Albumia pidetään yhtenä brasilialaisen popmusiikin (MPB, Música Popular Brasileira) merkittävimmistä levytyksistä. Se osaltaan vauhditti Milton Nascimenton uraa ja nosti Borgesin ohella esiin kitaristit Toninho Hortan ja Nelson Angelon sekä basisti Beto Guedesin. 

Albumin merkittävin ja jo tekoaikaan tunnetuin tekijä on Nascimento, mutta hänen nimeään ei esiinny levykannessa eikä hänen kuviaan paljoakaan sen runsaassa kuvamateriaalissa, koska haluttiin painottaa albuminteon kollektiivista luonnetta. Muusikkoryhmän ja albumin nimi *Clube Da Esquina* tarkoittaa ”kulmakunnan klubia”. Ryhmä muodostui Belo Horizonten kaupungin kaveripiiristä, joka vetäytyi vuonna 1971 puoleksi vuodeksi rannalla sijaitsevaan taloon säveltämään ja sanoittamaan albumia, esikuvanaan The Beatles. Valmiit kappaleet äänitettiin sitten studiossa muun muassa Eumir Deodaton sovituksina. Albumi syntyi Brasilian sotilasdiktatuurin vuosina, ja sensuuri yritti estää ainakin kärkevästi kantaa ottavan kappaleen “Paisagem Da Janela” (”Näkymä ikkunasta”) julkaisun.

*Clube Da Esquina* valittiin mukaan vuonna 2005 julkaistuun hakuteokseen *[[1001 albumia jotka jokaisen on kuultava edes kerran eläessään]]* yhtenä harvoista ei-englanninkielisistä albumeista.

## Kappaleet

### Levy 1, A-puoli

#
#
#
#
#
#

### Levy 1, B-puoli

#
#
#
#
#

### Levy 2, C-puoli
#
#
#
#
#

### Levy 2, D-puoli
#
#
#
#
#

## Lähteet
Tariq Lamptey

**Tariq Kwame Nii-Lante Lamptey** (s. 30. syyskuuta 2000 Hillingdon, Lontoo, Englanti) on englantilais-ghanalainen jalkapalloilija, joka edustaa Serie A:ssa pelaavaa Fiorentinaa. Hän on pelipaikaltaan oikea laitapuolustaja.

## Seurajoukkueura

### Chelsea
Lontoossa varttunut Lamptey on Chelsean kasvatti. Hän aloitti jalkapalloilun 5-vuotiaana länsilontoolaisessa Larkspur Roversissa, kunnes siirtyi vuonna 2008 Chelsean junioriakatemiaan.

Aikuisten tasolla Lamptey teki debyyttinsä 29. joulukuuta 2019 Englannin Valioliigan ottelussa Arsenalia vastaan tultuaan vaihdosta kentälle ottelun 59. minuutilla Fikayo Tomorin tilalle. Lamptey pelasi Chelseassa kaudella 2019–2020 myös kahdessa FA Cupin ottelussa Nottingham Forestia ja Hull Cityä vastaan.

### Brighton & Hove Albion
Lamptey siirtyi 31. tammikuuta 2020 Englannin Valioliigan Brighton & Hove Albioniin vuoteen 2023 ulottuvalla sopimuksella. Hän teki ensimmäisen maalinsa Brightonin riveissä 1. marraskuuta 2020 pääsarjaottelussa Tottenham Hotspuria vastaan.

Tammikuussa 2021 Lamptey teki Brightonin kanssa vuoteen 2025 ulottuvan jatkosopimuksen. Hän pelasi Brightonissa kauden 2024–2025 loppuun mennessä 103 valioliigaottelua, joissa hän teki kolme maalia ja antoi 11 maalisyöttöä. Eurooppa-liigassa pelaamissaan neljässä ottelussa hän syötti yhden maalin. 

### Fiorentina
Lamptey siirtyi Serie A:n Fiorentinaan kuuden miljoonan éuron siirtosummalla syyskuussa 2025.

## Maajoukkueura
Ghanalaisille vanhemmille Englannissa syntynyt Lamptey edusti junioritasolla Englantia. Vuonna 2018 hän pelasi alle 19-vuotiaiden EM-kilpailuissa.

Heinäkuussa 2022 Ghanan jalkapalloliitto tiedotti Lampteyn edustavan jatkossa maajoukkuetasolla Ghanaa.

Lamptey valittiin Ghanan joukkueeseen vuoden 2022 MM-kisoihin, ja hän pelasi MM-turnauksessa kahdessa ottelussa Ghanan jäädessä alkulohkonsa viimeiseksi. Hän on kesäkuun 21. päivään 2025 mennessä pelannut kaikkiaan 11 maaottelua.

## Tilastot

## Lähteet
McDaniel

**McDaniel** on muun muassa seuraavien henkilöiden sukunimi:

* Barry McDaniel (1930–2018), yhdysvaltalais-saksalainen oopperalaulaja
* Bo Diddley (oik. *Ellas McDaniel*, 1928–2008), yhdysvaltalainen rhythm and blues -laulaja ja kitaristi
* Hattie McDaniel (1895–1952), yhdysvaltalainen näyttelijä
* Louise McDaniel (s. 2000), pohjoisirlantilainen jalkapalloilija
* Mildred McDaniel (1933–2004), yhdysvaltalainen korkeushyppääjä ja olympiavoittaja
* Ronna McDaniel (s. 1973), yhdysvaltalainen republikaanipoliitikko
Märynummen teloitukset

Märynummen teloitukset tapahtuivat Halikon Märynummella Suomen sisällissodan loppuvaiheessa 13. toukokuuta 1918, jolloin valkoiset teloittivat noin 50 Someron seudulta kotoisin ollut punaista tai punaiseksi epäiltyä. Teloituksista vastuullisena pidetään ruotsalaisen kreivin Carl August Ehrensvärdin komentamaa Saariston vapaajoukkoa, mutta uhrien valikoinnin ja teloitusten käytännön järjestelyt hoitivat somerolaiset suojeluskuntalaiset Saariston vapaajoukon upseerien valvonnassa. Teloitettuja oli ilmeisesti yhteensä 49, vaikka joissakin lähteissä määräksi mainitaan 50–100. Nuorimmat teloitetut olivat 17-vuotiaita.   

## Tapahtumat
Toukokuun alussa noin 130 Forssassa vangittuna ollutta somerolaista punaista luovutettiin Someron suojeluskunnalle. Heidät kuljetettiin kotipitäjäänsä ja pidettiin vangittuna Someron nuorisoseuraintalolla. Kuulustelujen jälkeen osa määrättiin kevättöihin paikallisille maatiloille ja osa vapautettiin. Jäljelle jäänyt noin viidenkymmenen hengen joukko marssitettiin 12. toukokuuta Kuusjokelle, jossa heidät majoitettiin yöksi Kurkelan nuorisoseuraintalolle. Seuraavana aamuna matka jatkui kohti Halikkoa. Erään tiedon mukaan vangit oli tarkoitus siirtää Halikon asemalta rautateitse Turun vankileirille, mutta jostain syystä suunnitelmiin tuli muutos ja heidät päätettiin teloittaa Märynummella. Matkan aikana ammuttiin jo kaksi vartiomiesten kanssa riitaantunutta vankia. Vankikolonna pysähtyi noin kolme kilometriä Märynummen pohjoispuolella sijaitsevaan Perälän kylään. Vangit suljettiin latoon, josta heidät kuljetettiin teloituspaikalle 10 hengen ryhmissä ja ammuttiin yksitellen. 

Teloituspaikkana toimi vuonna 1901 lakkautetun venäläisen kasarmin tuntumassa sijannut metsikkö Auran ja Salon välisen maantien (nyk. seututie 224) varrella. Uhrit haudattiin paikalle kaivettuun joukkohautaan. Vuonna 1926 kasarmialueella aloitti toimintansa Halikon sairaala ja 1932 punaisten joukkohaudan yhteyteen perustettiin sairaalan hautausmaa. Joukkohaudalle pystytettiin puinen muistoristi, kunnen talvisodan jälkeen vuonna 1940 paikalle saatiin graniittinen muistomerkki.

## Muuta
Märynummen teloituksista kerrotaan somerolaissyntyisen Olavi Nurmen vuonna 1982 omakustanteena julkaisemassa romaanissa *Niin herkästi meni silloin ihmishenki*. Kirjailija Leena Lander käsittelee tapahtumia vuonna 2010 ilmestyneessä romaanissaan *Liekin lapset*.

## Kirjallisuutta
*
*
*

## Lähteet
Gay (kappale)

**Gay** on suomalaisen Benjaminin kesällä 2022 julkaistu kappale. Kappaleella lainataan Maija Vilkkumaan ”Ei”-kappaleen kertosäettä. Kappaleen on tuottanut Atso Soivio ja sen ovat kirjoittaneet Soivion ja Benjaminin itsensä lisäksi Maija Vilkkumaa, Iivari Suosalo ja Joonas Keronen.

Kappaleesta julkaistiin Helsinki Priden alla 30. kesäkuuta 2022 kertosäe TikTok-palvelussa, jossa se alkoi levitä nopeasti. Samalla yleisö alkoi vaatia kuultavaksi kappaleesta kokonaista versiota. Kappaleen tekeminen oli aloitettu jo 1,5 vuotta aiemmin, mutta kertosäettä julkaistaessa siitä puuttui kuitenkin kokonaan vielä toinen säkeistö. Perjantaina 1. heinäkuuta 2022 Benjamin kirjoitti itse toisen säkeistön, jonka jälkeen kappale äänitettiin loppuun, miksattiin ja masteroitiin valmiiksi. Saman päivän iltana kappaleelle kuvattiin vielä Kaverikarimin ohjaama musiikkivideo. Musiikkivideo julkaistiin Benjaminin YouTube-kanavalla seuraavana aamuna 2. heinäkuuta 2022. Spotifyssa ja muissa suoratoistopalveluissa kappale julkaistiin 8. heinäkuuta 2022.

”Gay” nousi YouTube-julkaisunsa jälkeen palvelussa Suomen katsotuimpien videoiden ja kuunnelluimpien kappaleiden ensimmäiselle sijalle.

Benjamin on kertonut, että kertosäkeessä laulettava kohta ”ja Päivin silmät on sumeat jo” ei viittaa suoraan poliitikko Päivi Räsäseen, vaan sillä viitataan yleisesti sulkeutuneeseen ja ahdasmieliseen, valittavaan henkilöön (vrt. yhdysvaltalainen Karen-sanonta).

## Lähteet

## Aiheesta muualla
* Kappaleen musiikkivideo YouTubessa
Varsipolyypit

**Varsipolyypit** (Anthoathecata) on polyyppieläimiin kuuluva lahko. Lahkon lajeja tavataan niin makeista kuin merivesistäkin.

## Taksonomia ja anatomia
Varsipolyypit on perinteisesti jaettu kolmeen alalahkoon, jotka ovat Aplanulata, Capitata ja Filifera. Luokittelu on perustunut polyyppien morfologiaan ja molekyylifylogeneettisten tutkimusten perusteella sen asema on kyseenalainen. Varsipolyypit eivät siis muodosta yhtenäistä ryhmää ja myös Filifera on parafyleettinen.

Varsipolyyppien polyyppimuodot elävät pohjassa yksittäin tai haarautuneina yhdyskuntina. Polyypeillä ei ole suojanaan perisarkkia. Kaikilla varsipolyypeillä ei ole meduusavaihetta, mutta niillä joilla se on, on se muodoltaan korkea ja kellomainen. Sukupuolielimet sijaitsevat meduusan manubriumissa.  

## Lähteet
Ronnie Tober

**Ronnie Tober** (s. 21. huhtikuuta 1945) on alankomaalainen laulaja. Tober syntyi Bussumissa, mutta muutti kolmevuotiaana perheensä kanssa Yhdysvaltoihin. Tober kasvoi Albanyssa.

Tober voitti *Junior Mister America* -tittelin, minkä myötä hän pääsi lukuisiin yhdysvaltalaisiin tv-ohjelmiin, kuten *The Perry Como Show* ja *The Ed Sullivan Show*. Tober esiintyi myös musikaaleissa *Little Mary Sunshine* ja *The Boyfriend*.

Tober teki ensiesiintymisensä Alankomaiden tv:ssä vuonna 1963 ohjelmassa *Voor de vuist weg* ja muutti takaisin Alankomaihin vuonna 1964. Samana vuonna Tober sopi levytyssopimuksen Philips Recordsin kanssa. Tober sijoittui toiseksi Alankomaiden karsintana vuoden 1965 Eurovision laulukilpailuun toimineessa Nationaal Songfestival 1965 -laulukilpailussa kappaleella *Geweldig*.

Tober voitti Nationaal Songfestival -laulukilpailun 1968 kappaleella *Morgen* ja tuli näin valituksi Alankomaiden edustajaksi saman vuoden Eurovision laulukilpailuun. Kansainvälisessä kilpailussa Tober sijoittui jaetulle 16. ja viimeiselle sijalle.

## Diskografia
### Albumit

**The Ronnie Tober Show* (1965)
**De Beste van Ronnie Tober* (1966)
**Ronnie's Songparade* (1968)
**Ronnie's Songparade 2* (1968)
**Ronnie Tober Successen* (1969)
**Kerstfeest Met Ronnie Tober* (1971)
**Rozen voor Sandra* (1971)
**Een Vuist Vol Hollandse Hits!* (1971)
**Met een roos in je blonde haren* (1972)
**Met liedjes het land in* (1972)
**Petites Mesdemoiselles* (1973)
**Yesterday's Dreams* (1973)
**15 Jaar Ronnie Tober* (1978)
**Love me with all of your heart* (1980)
**De Zon In M'n Hart* (1980)
**Voor Jou Alleen* (1981)
**Christmas Around The World* (1981)
**Voor Altijd En Eeuwig* (1988)
**25 Jaar Ronnie Tober* (1988)
**Zilver* (1988)
**Zoals ik ben* (1990)
**Ronnie Tober en Gonnie Baars 28 Populaire Liedjes* (1991)
**Favorieten van toen van Ronnie Tober* (1991)
**Volg je Hart* (1994)
**50 jaar jong RONNIE TOBER* (1995)
**Christmas around the world* (1995)
**Goed voor Goud* (1996)
**De grootste hits van RONNIE TOBER (DURECO 205)* (2002)
**Honeymoon Souvenirs* (2002)
**Ronnie Tober 40 Jarig Jubileum (live)* (2003)
**ZELFPORTRET* (2003)
**Ronnie Tober with and for friends* (2006)
**With A Song In My Heart* (2007)
**Het Beste Van RONNIE TOBER* (2008)
**NU* (2008)
**Ronnie Tober* (2009)
**De vierdaagse is een feest* (2010)
**Ronnie Tober & Friends* (2013)
**Ronnie Tober - Op z'n best* (2016)
**Gouden Herinneringen* (2018)
**75 jaar jong* (2020)
**This is my Song* (2021)
**White Christmas* (2021)

## Lähteet
*http://www.tober.nl/index.php/biografie

### Viitteet
Juris Hartmanis

**Juris Hartmanis** (5. heinäkuuta 1928 Riika, Latvia – 29. heinäkuuta 2022) oli matemaatikko ja tietojenkäsittelytieteilijä, joka sai Richard E. Stearnsin kanssa Turing-palkinnon vuonna 1993 laskennallisen kompleksisuuden teoriasta.

Hartmanis ja Stearns julkaisivat vuonna 1965 kuuluisan artikkelin *On The Computational Complexity of Algorithms*. Hartmanis ja Stearns olivat kiinnostuneita paljonko aikaa ja muistia erilaisiin laskuihin vaaditaan, jonka he ovat ovat nimenneet *laskennalliseksi kompleksisuudeksi*.

## Lähteet
G Livelab

**G Livelab** on Suomen Muusikkojen Liiton omistaman Livelaboratorio Oy:n musiikkiklubi-konsepti, joista ensimmäinen avattiin Helsinkiin Yrjönkadulle vuonna 2016 ja toinen Tampereelle Frenckellin vanhaan pannuhuoneeseen vuonna 2019. Klubien uniikki idea on suomalaisten Genelec-kaiuttimien käyttö konserttiäänentoistona. Kyseisiä kaiuttimia käytetään yleensä vain studio- ja kotiolosuhteissa. 

''Yle Perjantai'' -ohjelma kuvattiin Tampereen G Livelabilla. Ylen *Timanttinen keikka* -ohjelmasarjan jaksot ovat taas kuvattu Helsingin G Livelabilla. Tampereen G Livelab on ollut osana myös Lost In Musicia, Tampereen Teatterikesää ja Tampere Film Festivalia. Helsingin G Livelabilla on järjestetty Outsider Art Festivalia.

Tampereen G Livelab on voittanut useita palkintoja, kuten vuoden musiikkiklubi-palkinnon Musiikki & Mediassa ja myös kansainvälisen vuoden konserttisali Mondo*DR-palkinnon. 

Livelaboratorio Oy omistaa myös Radio Helsingin. 

## Lähteet
Hautakammio

**Hautakammio** on haudaksi rakennettu talo tai muu rakennus. Hautakammio on usein ymmärretty vainajan asumukseksi, ja ruumiiden lisäksi niihin on laskettu monenlaisia käyttö- ja arvoesineitä, harvemmin myös ihmisuhreja. Länsimaissa suositaan nykyään hautakiviä kuolleiden muistomerkkeinä, eikä hautakammioita enää pidetä kuolleiden koteina.

## Historia

Jo esihistoriallisena aikana kuolleet usein haudattiin omaan kotiinsa. Myöhemmin kuolleille alettiin rakentaa erillisiä taloja. Usein hautakammioon (, ) asetettiin ruumiin lisäksi erilaisia käyttötavaroita ja vainajan henkilökohtaista omaisuutta seuraavassa elämässä käytettäviksi. Arkkitehtuurin ja teknologian kehittyessä hautakammiot kehittyivät yhä suuremmiksi ja näyttävämmiksi, ja rakentamiseen alettiin eloperäisten materiaalien lisäksi käyttää kiveä ja tiiltä. Haudat sisustettiin huonekaluilla, tarvekaluin ja kankain ja koristettiin maalauksin ja veistoksin.

Kuninkaallisten kanssa haudattiin joskus myös ihmispalvelijoita, jotka surmattiin hautajaisten yhteydessä. Näin heidän uskottiin jatkavan palvelustaan vielä kuolemassakin. Urilaisen valtiatar Puabin (Sumerin varhaisdynastinen kausi, noin 2900–2334 eaa.) haudasta on löydetty yli 60 palvelijan ruumiit. Yleisempää oli kuitenkin uhrata elävien ihmisten sijaan patsaita tai maalauksia. Muinaisessa Egyptissä näin toimittiin erityisesti vanhan- ja keskivaltakunnan aikoina.

Hautakammioiden lisäksi tai niiden sijaan vainajia voitiin kunnioittaa muistomerkein ja monumentein. Monissa kulttuureissa hautamuistomerkit vähitellen syrjäyttivät kuolleille rakennetut asumukset.

Antiikin Kreikassa ruumiit poltettiin ja tuhka säilöttiin uurnaan. Keskiajan Euroopassa hautakammio ymmärrettiin taivaan kodin maalliseksi symboliksi. Kirkkoihin ja luostareihin haudattiin erityisesti merkkihenkilöitä. Katakombien ja hautakammioiden seinille maalattiin kuvia niihin haudatuista ihmisistä. Heitä ei kuvattu kuolleina vaan ylösnousseina sieluina paratiisissa. 1400-luvulla yleistyi kristittyjen vainajien kuvaaminen ruumispaareilla makaavina vainajina.

Renessanssin myötä hautakammiot harvinaistuivat ja Euroopassa palattiin antiikin esimerkin mukaisiin hautamuistomerkkeihin. Länsimaissa hautakammioita ei enää pidetä vainajien asumuksina, vaikka hautaustavoissa onkin ollut muinaisiin aikoihin ja käsityksiin palautuvia perinteitä. Niitä ovat esimerkiksi kuolleiden kunniaksi rakennetut mausoleumit sekä hautausmaiden hautojen päälle toisinaan rakennetut holvit ja talomaiset rakennelmat.

## Arkeologia
Hautakammioiden koristukset ja esinelöydöt ovat arvokas lähde, kun tutkitaan kadonneiden kulttuurien uskomuksia ja aineellista kulttuuria.

## Katso myös
* Krypta
* Nekropoli

## Lähteet
Alessia Russo

**Alessia Mia Teresa Russo** (s. 8. helmikuuta 1999 Maidstone) on englantilainen jalkapalloilija. Hän on pelipaikaltaan keskikenttäpelaaja tai hyökkääjä. Hän on pelannut Englannin naisten maajoukkueessa heinäkuun 25. päivään 2025 mennessä 56 ottelua ja tehnyt niissä 24 maalia.

Russo on edustanut Englannin Superliigassa Manchester Unitedia kausina 2020–2023 ja Arsenalia kesästä 2023 alkaen. Aiemmin hän on pelannut kotimaansa lisäksi Pohjois-Carolinan yliopiston Tar Heels -joukkueessa vuosina 2017–2019.

Russo saavutti pronssia alle 20-vuotiaiden maailmanmestaruuskilpailuissa 2018 ja pelasi myös alle 17-vuotiaiden MM-kilpailuissa 2016. Hän pelasi Englannin naisten maajoukkueessa ensimmäisen kerran maaliskuussa 2020. Hän teki ensimmäiset maalinsa naisten maajoukkueessa marraskuussa 2021 MM-karsintaottelussa Latviaa vastaan tehdessään hattutempun 11 minuutissa. Neljännen maajoukkuemaalinsa hän teki kesäkuussa 2022 ystävyysottelussa Sveitsiä vastaan. EM-kilpailuissa 2022 hän voitti kultaa. Hän tuli joukkueensa kaikissa kuudessa ottelussa vaihdosta kentälle ja teki neljä maalia: yhden alkulohko-ottelussa Norjaa, kaksi alkulohko-ottelussa Pohjois-Irlantia ja yhden välierässä Ruotsia vastaan. MM-kilpailuissa 2023 hän saavutti hopeaa ja pelasi joukkueensa kaikki seitsemän ottelua avauskokoonpanossa. Hän teki turnauksessa kolme maalia: alkulohko-ottelussa Kiinaa, puolivälierässä Kolumbiaa ja välierässä Australiaa vastaan.

Russo tuli vuonna 2025 kolmanneksi maailman parhaalle naispelaajalle myönnettävän Kultaisen pallon äänestyksessä.

## Lähteet
Edward Tallgren

**August Eduard (Edward) Tallgren** (28. elokuuta 1830 Pietari – 22. marraskuuta 1896 Moskova) oli suomalainen kauppias ja kaupallinen edustaja, joka sai kauppaneuvoksen arvonimen.

Tallgrenin vanhemmat olivat Pietarin suomalaisen Marian seurakunnan kanttori ja lukkari Samuel Tallgren ja Eva Catharina Schultz ja puoliso Sophie Elisabeth Japha. Tallgren oli kauppias Moskovassa ja perusti sinne agentuuriliikkeen. Hän edusti Moskovassa Tervakosken paperitehdasta vuodesta 1865, paneutuen erityisesti savukepaperin tuontiin Suomesta Venäjälle, ja Suomen puumassayhdistystä 1875–1877 ja tässä yhteydessä myös Kyröskosken tehdasta. Kauppaneuvoksen arvonimen Tallgren sai 1880. Hänet tunnettiin Moskovassa myös hyväntekeväisyyden harjoittajana, joka keräsi ja lahjoitti varoja hätää kärsiville.

## Lähteet
Sara Thrige

**Sara Gedsted Thrige Andersen** (s. 15. toukokuuta 1996) on tanskalainen jalkapalloilija, pelipaikaltaan puolustaja. Hän on pelannut Tanskan naisten maajoukkueessa kesäkuun 2022 loppuun mennessä 23 maaottelua ja tehnyt niissä kaksi maalia, syyskuussa 2021 Maltaa ja lokakuussa 2021 Bosnia ja Hertsegovinaa vastaan. Ensimmäisen naisten maaottelunsa hän pelasi lokakuussa 2016 Islantia vastaan. Hän on pelannut myös useissa Tanskan nuorisomaajoukkueissa.

Thrige edusti seuratasolla kotimaassaan Fortuna Hjørringiä kausina 2017–2021. Hän siirtyi kesällä 2021 italialaisseura AC Milaniin, jossa hän pelasi ensimmäisellä kaudellaan Serie A:ssa 16 ottelua ja teki kaksi maalia.

## Lähteet
Säkkilänjärvi

**Säkkilänjärvi** on niemien halkoma ylänköjärvi Kuusamossa Pohjois-Pohjanmaan koillisosassa. Sen pinta-ala on 1,5 neliökilometriä. Etäisyys Oulusta on 220 kilometriä koilliseen.

## Maantiede
Säkkilänjärven pituus lännestä itään on 3,2 kilometriä. Talviniemi ja Likaniemi jakavat järven länsiosaa. Keskiosan Huutoniemen ja Kiviniemen kohdalla järvi on noin 150 metriä leveä. Järven itäosaa jakavat Kanasenniemi, Paloniemi ja Sääskenniemi. Noin kolmasosa Säkkilänjärvestä on enintään kaksi metriä syvä ja noin kuudesosa on vähintään kymmenen metriä syvä. Syvintä on järven itäisimmässä osassa, jossa sijaitsee myös syvin piste, 26 metriä. Huutoniemestä länteen järvi on varsin matala, ja Pullukanlahti järven länsikolkassa on erittäin matala.

Säkkilänjärven ainoa nimetty saari on Kanasenniemen ja Paloniemen välissä sijaitseva Ruumissaari, jonka pinta-ala on alle puoli hehtaaria. Säkkilänjärven itäosan pohjoisella rannalla sijaitsee Säkkilän kylä vainioineen. Säkkilänjärven itäpuolella sijaitsee Ajakka. Järvien välisen kannaksen kapein kohta on noin 150 metriä. Kannaksella on haja-asutusta. Säkkilänjärven kaakkoista rantaa viistää yhdystie 18897. Järven luoteisrannalla kohoaa Petäjävaara, jossa 290 metrin korkeuskäyrä kulkee noin 200 metrin päässä järven rantaviivasta. Myös Säkkilän vainioiden länsiosassa maasto kohoaa yli 280 metriä merenpinnan yläpuolelle. Kohoumien välissä sijaitsee Kotilampi, jonka korkeustaso on vain 80 senttimetriä Säkkilänjärveä ylempi.

Säkkilänjärvi laskee Pullukanlahden eli Jokilahden luoteiskulmasta alkavaa Välijokea luoteeseen Ylimmäiseen Välilampeen (245,9 metriä mpy), josta virta vie länteen Kurtinjärveen (239,9 metriä mpy).

Säkkilänjärven vesitilavuus on 7&nbsp;451&nbsp;000 kuutiometriä.

Säkkilänjärvi (73.023.1.009) kuuluu Keltingin alueeseen (73.023), joka on kolmannen jakovaiheen vesistö Koutajoen vesistössä (73). Toinen jakovaihe on Kitkajärven alue (73.02). Keltingin alueella on 22 vähintään hehtaarin laajuista vakavettä, joista Säkkilänjärvi on toiseksi laajin. Laajin on Kurtinjärvi ja kolmanneksi laajin on Pikku-Rävä.

## Lähteet
Sarastia

**Sarastia Oy** on julkisomisteinen talous- ja henkilöstöhallinnon yritys, joka aloitti toimintansa toukokuussa 2019, kun KuntaPro Oy ja Kunnan Taitoa Oy yhdistyivät.

Vuonna 2021 konsernin liikevaihto oli 153,8 miljoonaa euroa ja tilikauden voitto 7,2 miljoonaa euroa.

## Organisaatio
Sarastia-konsernin muodostavat emoyhtiö Sarastia Oy ja kolme tytäryhtiötä: Sarastia Rekry Oy, Onvire Oy ja Suomen Kuntaperintä Oy. Kahdesta ensin mainitusta yrityksestä emoyhtiö omistaa 100 % ja Suomen Kuntaperinnästä 67 %. Suomen Kuntaperintä tunnettiin aiemmin nimellä Sarastia Kuntaperintä Oy, mutta vuonna 2021 Sarastia myi yrityksestä 33 prosentin osuuden Monetra-konsernille ja samassa yhteydessä yrityksen nimi muutettiin.

Maaliskuussa 2022 Sarastialla oli yhteensä 284 osakasta, jotka olivat pääosin kuntia ja kuntayhtymiä. Kolme suurinta omistajaa ovat Porin kaupunki (22,08 %), Hämeenlinnan kaupunki (17,65 %) ja Turun kaupunki (5,17 %).

Vuoden 2021 lopussa Sarastialla oli 20 toimipistettä, ja konsernin palveluksessa työskenteli 914 henkilöä, joista emoyhtiössä työskenteli 817 henkilöä.

## Ongelmat sidosyksikköhankinnoissa
Useat kunnat ja hyvinvointialueet ovat hankkineet Sarastialta palveluita ilman kilpailutusta sidosyksikköhankintoina, joiden on katsottu kiertävän tai jopa suoraan rikkovan hankintalakia. Kunnilta ja hyvinvointialueilta on katsottu puuttuvan sidosyksikköhankinnoissa edellytettyä tosiasiallista määräysvaltaa Sarastiassa, sillä ne ovat kukin omistaneet vain alle yhden prosentin Sarastian osakkeita eikä niillä ole ollut edustajaa Sarastian hallituksessa vaan vain suosituksia antavassa neuvottelukunnassa. Vuonna 2022 useat julkisoikeuden asiantuntijat arvostelivat Helsingin kaupungin uuden palkkajärjestelmän hankintaa Sarastialta sidosyksikköhankintana, ja vuonna 2023 Kilpailu- ja kuluttajavirasto katsoi Vantaan ja Keravan hyvinvointialueen Sarastialta tekemien sidosyksikköhankintojen rikkovan hankintalakia. Maaliskuussa 2024 myös markkinaoikeus totesi, ettei Sarastiaa voida pitää Vantaan ja Keravan hyvinvointialueen sidosyksikkönä määräysvallan puuttumisen johdosta ja että hyvinvointialueen Sarastialta tekemä hankinta rikkoi täten hankintalakia.

Lokakuussa 2023 Kilpailu- ja kuluttajavirasto esitti, että markkinaoikeus määräisi Varsinais-Suomen hyvinvointialueen Sarastian tytäryhtiöltä Revire Perintä Oy:ltä tekemän perintäpalvelujen hankinnan päättymään ennenaikaisesti, koska sen mukaan Revire ei täyttänyt sidosyksikön ehtoja.

## Lähteet

## Aiheesta muualla
* Yrityksen kotisivut
Massi

**Massi** () on syksyllä 2021 julkaistu kahdeksanosainen ruotsalainen draamasarja. Sarjaa on Ruotsissa esitetty SVT1-televisiokanavalla ja SVT Play -suoratoistopalvelussa. Suomessa sarjaa on esittänyt Yle TV2 ja sen on julkaistu myös Yle Areenassa lokakuussa 2021.

Sarja kertoo varakkaasta perheestä olevasta Malousta, jonka sisustusliike on mennyt konkurssiin. Hän kuitenkin sattumalta löytää metsästä 47 miljoonan kruunun ryöstösaaliin ja päättää pitää rahat. Hän alkaa pyörittää rahanpesua varten leipomoa, vaikka hänellä ei ole alasta mitään kokemusta. Malou palkkaa leipomoon työntekijäksi Lianan, joka on sattumalta ryöstösaaliin alun perin varastaneen miehen vaimo. Kadonnutta ryöstösaalista alkavat etsiä myös alamaailman miehet.

Sarjassa näyttelee myös suomalaisnäyttelijä Laura Malmivaara, joka esittää toisen päähenkilöistä, Lianan, äitiä. Hahmot puhuvat keskenään suomea.

## Rooleissa

## Lähteet

## Aiheesta muualla
* Helsingin Sanomien arvostelu sarjasta, 11.10.2021
Iso-Palonen

**Iso-Palonen** on korpimaiden ympäröimä järvi Kuhmossa Kainuun kaakkoisosassa. Sen pinta-ala on kaksi neliökilometriä. Etäisyys Kajaanista on 113 kilometriä itään. Järvi on osa Iso-Palosen-Maariansärkkien luonnonsuojelualuetta.

## Maantiede
Iso-Palosen pääaltaan pituus lännestä itään on 4,2 kilometriä. Pääaltaan itäosasta työntyy koilliseen järvenosa, joka jakautuu useisiin lahtiin. Järven länsiosan Häikänniemen kohdalla leveys on noin 150 metriä, järven itäosassa on yli puoli kilometriä leveitä kohtia. Iso-Palosen koillisosan Saviniemi ja sen itäpuolinen Pässisaari erottaa järven koillista osaa pääaltaasta. Noin kymmenesosa Iso-Palosesta on vähintään kymmenen metriä syvä. Laajin yhtenäinen syvä vyöhyke sijaitsee pääaltaan itäosassa, ja siellä on myös järven syvin kohta, 22 metriä. Häikänniemen länsipuolella on joitakin kymmenmetrisiä syvänteitä, koillinen järvenosa on melko matala.

Iso-Palosen saarista karttanimi on järven keskiosan Häikänsaarilla ja koillisosan Pässisaarella. Nimettyjä tulouomia ovat etelästä virtaava Repopuro ja pohjoisesta Säynäjärveltä (190,7 metriä mpy) virtaava Säynäjäpuro. Iso-Palosen itäpuolella sijaitsee Veräinen. Järvien välisellä kannaksella sijaitsee Haapasärkkä; kannaksen kapein kohta on noin sata metriä. Iso-Palosen koillispuolella sijaitsevan Pikku-Palosen korkeustaso on puoli metriä Iso-Palosta ylempi. Iso-Palosen etelärannalla on ylänköä (Kiikkukangas, Valkeiskangas). Myös järven luoteisrannalla on ylänkömaata.

Iso-Palosen vesitilavuus on 9&nbsp;367&nbsp;000 kuutiometriä.

Iso-Palonen (59.955.1.011) kuuluu Palojoen valuma-alueeseen (59.955), joka on kolmannen jakovaiheen vesistö Oulujoen vesistössä (59). Toinen jakovaihe on Kalliojärven valuma-alue (59.95) ja ensimmäinen on Ontojärven–Lentuan valuma-alue (59.9). Iso-Palonen on Palojoen valuma-alueen laajin vakavesi. Seuraavaksi laajimmat ovat Maaselänjärvi, Irkku ja Säynäjärvi. Alueeseen kuuluu 27 vähintään hehtaarin laajuista vakavettä.

Myös Sonkajärvellä sijaitsee Iso-Palonen. Sen pinta-ala on noin 20 hehtaaria ja järvinumero on 04.588.1.020.

## Lähteet
Suojasää

**Suojasää** tarkoittaa talvisaikaan, Suomessa yleensä joulu–maaliskuussa, tilanteita, jolloin lämpötila kohoaa tilapäisesti nollan celsiusasteen yläpuolelle. Talven mittaan esiintyy useita suojasäitä, Suomessa varsinkin maan eteläosassa. Sana suojasää tulee *Etymologisen sanakirjan* mukaan suojaa tarkoittavasta sanasta. Tuulensuoja merkitsee leutoa säätä, ja siitä on johdettu suojasää.

Suojasään aikana lumi voi sulaa nopeasti, vaikka lämpötila ei nousisi monta astetta nollan yläpuolelle. Talvella 1985 ja 2010 ei esimerkiksi Tampereella ollut yhtään suojapäivää, kun taas enimmillään  niitä oli siellä 26 kpl tammikuussa 1989.

Lumiukko tehdään perinteisesti suojasäällä nuoskalumesta, mutta teko onnistuu myös pakkaslumesta, joidenkin mielestä paremmin.

## Katso myös
*Pakkanen

## Lähteet
Pallas Air

**Pallas Air Oyj** (aiemmin **Lifa Air**) on suomalainen hengityssuojaimiin ja ilmanpuhdistusratkaisuihin erikoistunut yritys. Sen osake on noteerattu Helsingin pörssin First North -listalla huhtikuusta 2022 lähtien.

Lifa Airin liikevaihto oli listautumista edeltävänä vuonna 2021 noin 17,8 miljoonaa euroa ja liikevoitto 5,2 miljoonaa euroa. Koronapandemian luoma korkea kysyntä yhtiön tuotteille kuitenkin romahti samoihin aikoihin yhtiön listautumisen kanssa. Vuonna 2023 yhtiön liikevaihto oli sulanut 3,5 miljoonaan euroon ja liiketulos -5,4 miljoonaan euroon. Kesällä 2025 Helsingin Sanomat kertoi Pallas Airin ajautuneen maksuvaikeuksiin ja olevan ulosotossa maksamattomien viranomaismaksujen takia.

Lifa Air toteutti syksyllä 2023 yritysjärjestelyn, jossa yhtiö käytännössä yhdistyi **Genano**-nimisen ilmanpuhdistusratkaisuyhtiön kanssa. Järjestelyssä syntynyt yhtiö sai uudeksi nimekseen Pallas Air ja sen suurimmaksi omistajaksi nousi Genanon pääomistaja Mikael Rentto määräysvaltayhtiönsä kautta.

Yhtiön toimitusjohtaja on Tomi Viitanen ja hallituksen puheenjohtaja Mikael Rentto.

## Lähteet

## Aiheesta muualla
* Pallasair.com
Kokkojärvi (Hyrynsalmi)

**Kokkojärvi** on matalahko ja melko selkeäpiirteinen järvi Hyrynsalmella Kainuun keskiosassa. Sen pinta-ala on 3,8 neliökilometriä. Etäisyys Kajaanista on 72 kilometriä itäkoilliseen.

## Maantiede
Kokkojärven pituus etelästä pohjoiseen on kolme kilometriä. Järvi koostuu selkävedestä ja selän pohjoispuolisesta Komminlahdesta, jota erottaa selkävedestä Pajuniemi ja Joensuunniemi. Vain noin seitsemäsosa Kokkojärvestä on vähintään kuusi metriä syvä. Syvä alue sijaitsee järven keskiosassa. Komminlahti on puolestaan erittäin matala. Kokkojärven ainoan saaren nimi on Saari. Se sijaitsee järven pohjoisosassa Joensuunniemen länsipuolella.

Kokkojärven rannoilla on metsän ja suon ohella peltoa. Laajin asutus on järven länsirannalla sijaitseva Kokkola. Etelärannalla sijaitsee Myllylä, jonka länsipuolella on Kokkojärven luusua, Myllykoski, josta järvi laskee Kokkojokea lounaaseen Luvanjärven (170,7 metriä mpy) Kokkolahteen. Kokkojärveen laskee Likojoki koillisesta Likojärveltä (189,2 metriä mpy). Likojoki kerää myös luoteesta virtaavan Saarijoen ja pohjoisesta virtaavan Kumpusenjoen vedet. Joet virtaavat soiden halki (Isosuo, Likosuo, Karsikkosuo).

Kokkojärven vesitilavuus on 11&nbsp;022&nbsp;000 kuutiometriä.

Kokkojärvi (59.761.1.001) kuuluu Kokkojärven alueeseen (59.761), joka on kolmannen jakovaiheen vesistö Oulujoen vesistössä (59). Toinen jakovaihe on Kokkojoen valuma-alue (59.76) ja ensimmäinen on Luvanjoen valuma-alue (59.7). Kokkojärven lähialueella sijaitsee Kokkojärven lisäksi noin kolmihehtaarinen Kaivolampi.

Hyrynsalmen Kokkojärvi on laajin Suomen kolmestatoista Kokkojärvestä. Toiseksi laajin on Kuusamon 1,8-neliökilometrinen Kokkojärvi. Kuusamossa sijaitsee myös kaksi pienempää Kokkojärveä. Enontekiöllä sijaitsee viisi Kokkojärveä.

## Lähteet